Τάρτα με σελινόριζα  και χρωματιστές ρίζες
2 έτοιμα φύλλα χωριάτικα, χοντρά για πίτες, λίγο ελαιόλαδο, για το σκεύος, 1 μέτρια σελινόριζα, καθαρισμένη, 1 κόκκινη γλυκοπατάτα, καθαρισμένη, 3 μεγάλα παντζάρια, καθαρισμένα, ολόκληρα, 3 καρότα, καθαρισμένα, 1 κρεμμύδι, σε ροδέλες, 1 κλωνάρι φρέσκο δεντρολίβανο + 1 κλαράκι φρέσκο θυμάρι (ή από 1 κ.γ. ξερά), 2-3 κουτ. σούπας ελαιόλαδο, 200 γρ. φέτα Καλαβρύτων, τριμμένη, αλάτι, φρεσκοτριμμένο πιπέρι, κρέμα βαλσαμικού ξιδιού, για το σερβίρισμα
Για να φτιάξουμε την τάρτα με σελινόριζα  και χρωματιστές ρίζες, προθερμαίνουμε τον φούρνο στους 170° C. Λαδώνουμε το εσωτερικό της ταρτιέρας και στρώνουμε το ένα φύλλο, καλύπτοντας και τα τοιχώματα. Το λαδώνουμε και το καλύπτουμε με το δεύτερο φύλλο, που επίσης λαδώνουμε. Στρώνουμε ένα κομμάτι λαδόκολλα στα φύλλα, γεμίζουμε με ρύζι και τα ψήνουμε για 30 λεπτά, να ροδίσουν. Ξεφουρνίζουμε, αλλά δεν σβήνουμε τον φούρνο.Στρώνουμε λαδόκολλα σε ένα ταψί και βάζουμε τη σελινόριζα, τα παντζάρια, τη γλυκοπατάτα και τα καρότα, όλα ολόκληρα. Ανάμεσά τους βάζουμε τις ροδέλες κρεμμυδιού, το δεντρολίβανο και το θυμάρι, αλατοπιπερώνουμε, ραντίζουμε με λάδι και με 50 ml νερό και σκεπάζουμε με αλουμινόχαρτο. Ψήνουμε για 45 λεπτά, μέχρι να μαλακώσουν. Αφαιρούμε το αλουμινόχαρτο και τα ψήνουμε για άλλα 15 λεπτά, να ροδίσουν.Δυναμώνουμε τον φούρνο στους 190° C. Ξεφουρνίζουμε τις ρίζες και, όταν κρυώσουν ελαφρά, τις κόβουμε σε φέτες 1 εκ. και τις στρώνουμε εναλλάξ στη βάση από ψημένα φύλλα. Σκορπίζουμε τη φέτα, αλατοπιπερώνουμε και ψήνουμε για 10 λεπτά, ίσα να δέσουν οι γεύσεις. Στο σερβίρισμα ραντίζουμε με κρέμα βαλσαμικού.
Αλεύρι (ζύμες),Λαχανικά